Virallinen lehti nro C 142 , 21/05/1999 s. 0126



KIRJALLINEN KYSYMYS P-3383/98 esittäjä(t): Freddy Blak (PSE) komissiolle (9. marraskuuta 1998) Aihe: Tukiohjelmat Eurathlonia ja vammaisten urheilua koskevat tukiohjelmat lakkautetaan ensi varainhoitovuodesta lähtien. Vammaisten edustajat ovat jo pitemmän aikaa olleet tyytymättömiä siihen, että he eivät ole saaneet nähdä vammaisurheiluohjelman tilejä ja talousarviota. Erään brittiläisen EU-parlamentaarikon mukaan vain hyvin pieni määrä ohjelmaan varatuista määrärahoista jaettiin komitean suositusten mukaisesti. Tilintarkastusyhtiö Europoolin tänä vuonna laatimassa kertomuksessa vahvistetaan, että vammaisilla on aihetta tyytymättömyyteen: vain 37 % ohjelman määrärahoista jaettiin virallisten suositusten mukaisesti. Loput rahoista käytettiin FIPAn ulkopuolisten asiantuntijoiden itse valitsemiin hankkeisiin ja omiin kohtuuttomiin palkkioihin. 1. Onko oikein, että nämä kaksi tukiohjelmaa lakkautetaan, kun vammaisten urheilua on tuettu jo kahdeksan vuoden ajan ilman perustamissopimukseen sisältyvää oikeusperustaa? 2. Eikö rangaistus komission mielestä tässä tapauksessa kohdistu väärään osapuoleen, koska juuri vammaiset ovat jo pitemmän aikaa yrittäneet kiinnittää huomiota olemassa oleviin ongelmiin? 3. Eikö komission mielestä ole väärin, että vain hyvin pieni osa rahoista jaettiin komitean suositusten mukaisesti, kun sitä vastoin FIPA käytti rahoja tuottaakseen joitakin värikkäitä, yhdeksällä kielellä julkaistuja esitteitä siitä, miten EU tukee vammaisurheilua? Komission jäsenen Marcelino Orejankomission puolesta antama vastaus (9. joulukuuta 1998) Parlamentin jäsenen esittämässä kysymyksessä otetaan esille kaksi eri seikkaa: vammaisurheilun tukiohjelman hallinnointi ja ohjelman jatkaminen. Tukiohjelman hallinnoinnin osalta komissio muistuttaa tarkastuttaneensa ohjelman tilit mitatakseen tuetun toiminnan ja ohjelman hallintomenetelmien tehokkuutta. Komissio on uudistanut ohjelmia kyseisen tilintarkastuksen tulosten perusteella tehden niihin perinpohjaisia muutoksia tarkastajien suositusten perusteella. Komissio muun muassa siirsi ohjelman hallinnoinnin eräältä säätiöltä takaisin itselleen lisätäkseen toiminnan avoimuutta ja tehostaakseen sitä. Ohjelman jatkamisen osalta voidaan todeta, että yhteisöjen tuomioistuimen asiassa C 106/96(1) antaman tuomion mukaan budjettikohdan ottaminen yhteisön talousarvioon edellyttää oikeusperustaa ja johdettuun oikeuteen kuuluvaa säädöstä. Tuomio on johtanut siihen, että komissio on tarkistanut sellaiset budjettikohdat, joilla ei ole oikeusperustaa, ja havainnut muun muassa budjettikohdan B3, 2020 "Urheilu Euroopassa" olevan yksi niistä. Vuoden 1998 maksusitoumuksista on annettu poikkeuksellisesti lupa maksaa tukea niille järjestöille, vammaisurheilujärjestöt mukaan luettuina, jotka ovat osallistuneet kiinnostuksenilmaisumenettelyyn ja joilla on siten perusteltu syy odottaa tukea. Budjettiviranomaisen kanssa tehdyn sopimuksen mukaisesti (17. heinäkuuta 1998 pidetty neuvoston, Euroopan parlamentin ja komission yhteinen budjettikokous) urheilua koskevan budjettikohdan kaltaisia budjettikohtia, joilla ei ole oikeusperustaa, ei voida enää ottaa yhteisön talousarvioon. Komissio ei näin ollen voi jatkaa kyseistä vammaisurheiluohjelmaa. Urheilu voidaan kuitenkin ottaa huomioon koulutukseen, nuorisoon, yhteiskuntaan sopeutumiseen tai terveyteen liittyvissä yhteisön ohjelmissa, sillä urheilu voidaan katsoa yhdeksi keinoksi edistää näiden laajempien tavoitteiden saavuttamista. (1) Yhdistynyt kuningaskunta, jota tukevat Tanska, Saksa ja Euroopan unionin neuvosto, vastaan komissio, jota tukee Euroopan parlamentti. Tuomio 12.5.1998.